ג'ורג' קואוטס

ג'ורג' קואוטס (באנגלית: George Coats; 5 במרץ 1876 – 1 באוקטובר או 2 בנובמבר 1915) היה רופא עיניים סקוטי, שנודע בעיקר הודות לתיאורו את מחלת הרשתית המולדת הנושאת את שמו – הרטיניטיס התפליטי.

ביוגרפיה
ילדות וצעירות
ג'ורג' קואוטס נולד בפייזלי, רנפרושייר בסקוטלנד כבן הצעיר מבין ארבעת הילדים של אלן ואיזבלה קואוטס. אביו ניהל איטליז משפחתי ודאג להבטיח לילדיו השכלה אקדמית. דודו מצד האב היה ג'וזף קואוטס, (1846–1899), פרופסור לפתולוגיה באוניברסיטת גלאזגו.
למד רפואה באוניברסיטת גלאזגו בשנים 1892–1897. כסטודנט הצטיין ותפס את המקום הראשון בלימודי פתולוגיה וכירורגיה. בשנת 1901 סיים בה את עבודת הדוקטורט ברפואה בנושא רטיטיטיס מדמם. בהמשך היה מתמחה בבית החולים Royal Western and Eye Infirmaries בגלאזגו. המשיך אחר כך התמחות בכירורגיית עיניים למשל שנה בווינה, והשתלמויות נוספות במינכן, פרייבורג וציריך, כשנהג לנסוע בין הערים האלה רכוב על אופניים.

פעילותו בתחום רפואת העיניים
בשנת 1902 התחיל לעבוד בבית החולים המלכותי לעיניים בלונדון. ב-1903 התקבל בקולגיום המלכותי של הכירורגים הבריטים ובשנת 1905 התמנה למפקח ופתולוג בבית החולים מורפילדס. ב-1906 היה לעוזר כירורג עיניים בבית החולים Great Northern Central Hospital, ב-1909 בבית החולים המלכותי לרפואת עיניים בלונדון, וב-1911 גם בבית החולים סנט מרי. קואוטס מילא גם תפקידי הוראה רבים בבתי החולים של לונדון ושעת מותו היה עוזר כירורג בבית החולים המלכותי לרפואת עיניים בלונדון וכן בבית החולים סנט מרי. כיהן לזמן קצר ככירורג עיניים בבית החולים גרייט אורמונד סטריט לילדים חולים. קואוטס התמסר לחקר העין אצל בני אדם ובעלי חיים. פרסם מאמרים רבים וחשובים על מחלות כלי הדם בעיניים. מאמרו הידוע ביותר הוקדש למחלה המכונה "רטיניטיס התפליטי", הידועה כ"מחלת קואוטס". מחקר חשוב אחר שלו עסק ב"סתימת הווריד המרכזי של הרשתית". שני מחקרים אלה זיכו אותו בפרסום ברחבי אירופה. בשנת 1910 הרצה קואוטס במסגרת "הרצאות האנטר" של הקולגיום המלכותי של הכירורגים בנושא המחלות המולדות של העין. בעקבות מחקרים שערך בגני החברה הזואולוגית של לונדון פרסם ב-1915 את המאמר"הכורואידה והרשתית של העטלף אוכל הפירות".

חייו הפרטיים
קואוטס היה רווק.
הוא נפטר בבית הבראה באדינבורו בנובמבר 1915 בגיל 39, שבוע אחרי שעבר ניתוח בבטן שנועד לפתור בעיה רפואית ממנה סבל בחמש השנים האחרונות. אהב מוזיקה והיסטוריה. לפני מותו מסר את שני כרכי כתביו (1904–1914) לספריית הקולגיום המלכותי של הכירורגים.

פרסים ואותות הוקרה
כיהן 3 שנים כמזכיר האיגוד הבריטי-אירי לרפואת עיניים
1912 – הפרס ומדליית נטלשיפ

מונחים רפואיים הקשורים לשמו
מחלת קואוטס
200px|ממוזער|שמאל|צילום קליני של חולה במחלת קואוטס, שבו נראים היפרמיה של הלחמית, בצקת קלה של הקרנית, סינכיות (הידבקויות) אחוריות וירוד
הרטיניטיס התפליטי החיצוני, וריאנט של המחלה הוא הכוריורטיניטיס הניווני ע"ש לובר, הרטיניטיס המדמם החיצוני וכו' – היא מחלת עיניים אידיופתית, הפוגעת בדרך כלל בעין אחת אצל נערים וגברים צעירים, ומתבטאת בדימומים, תפליטים התופסים את כל שכבות הרשתית, עם הרחבה והתפתלות של עורקים, וסיבוכים כמו גלאוקומה משנית, היפרדות רשתית ועיוורון.
הטבעת של קואוטס
או "הטבעות הלבנות של הקרנית" – היא ליקוי מולד אידיופתי, ללא תסמינים. מדובר בטבעות לבנות, עגולות או סגלגליות, בעלות קוטר של 0.5 מ"מ המפוזרות בקרום על שם באומן של הקרנית, מתחת לאפיתליום והמורכבות ממשקעי שומנים
תסמונת קואוטס היא צורה של מחלת קואוטס אצל מבוגרים. מתאפיינית באותם הממצאים כמו אצל ילדים אולם יש בה תמיד גם היסטוריה של דלקת הענבייה (אובאיטיס) והירפכלסטרולמיה.

כתביו
ב-11 שנות פעילות כתב קואוטס 75 מאמרים מדעיים, מתוכם 11 כמחבר בלעדי. 21 מאמרים כתב קואוטס עוד בימי לימודיו האוניברסיטאיים.
G. Coats: Forms of retinal disease with massive exudation. In: Royal London Ophthalmic Hospital Reports, 1908, 17, 3: 440-525

לקריאה נוספת
George Russu Boli și sindroame cu nume proprii ghid-dicționar Junimea, Iași 1975 
(ג'ורג'ה רוסו – מחלות ותסמונות בעלי שמות של אנשים" – מדריך-לקסיקון, הוצאת ז'ונימיה, יאש 1975)
G.Coats – Von Graefe’s Archiv für Ophthalmologie 1912, 81, 275

קישורים חיצוניים
 who named it
 T Kivela George Coats and His Disease Ophthalmologica 2012;228:194–195 
 באתר הקולגיום המלכותי של הכירורגים בבריטניה Plarr's Lives of the Fellows
 Judah Mirvish site atavist
By No Other Name - The Life and Eponym of George Coats

הערות שוליים

קטגוריה:בוגרי אוניברסיטת גלאזגו
קטגוריה:רופאי עיניים
קטגוריה:רופאים סקוטים
קטגוריה:בריטים שנולדו ב-1876
קטגוריה:בריטים שנפטרו ב-1915